Burjassot sol·licita la Conselleria de Sanitat urgències pediàtriques 24 hores en el municipi
2025-07-24

El Ple de l’Ajuntament de Burjassot ha aprovat, per unanimitat de tots els grups, la moció presentada pel grup Ciutadans en la qual “s’insta la Conselleria de Sanitat Universal i Salut Pública a implantar un servei d’urgències pediàtriques 24 hores al dia, set dies a la setmana, en el Centre d’Especialitats de Burjassot”.

Tal com assenyala el text de la moció, “la manca d’un servei d’urgències pediàtriques que atenga les 24 hores, els set dies de la setmana, provoca que aquest tipus d’atenció urgent haja de ser rebuda en l’Hospital Universitari La Fe, amb el desplaçament i pèrdua de temps que açò suposa.” A més, “la implantació d’aquest servei seria beneficiós en un doble vessant per als valencians: d’una banda, l’acostament de l’atenció per als municipis de Burjassot i voltants; d’altra banda, la descongestió de les urgències de pediatria en l’Hospital Universitari La Fe”.

La sol·licitud d’aquest servei a Burjassot es ve reivindicant des de fa anys i, de fet, aquest mes de juliol, l’alcalde de Burjassot, Rafa García, es reunia amb la consellera de Sanitat, la burjassotera Carmen Montón, i tornava a reclamar-li aquest servei per al municipi, a més de la necessitat d’un SAMU per a la població, que es ve reivindicant des d’abans de l’any 2007, l’augment de l’horari d’atenció de la Unitat Sexual i Reproductiva, que en aquests moments només atén als matins, i completar la plantilla del Centre de Salut i reformar l’accés i servei d’urgència en l’edifici del Centre de Salut 1, (c/ Beniferri s/n). Finalment li va sol·licitar desbloquejar el Banc de Llet Materna de Burjassot, que per qüestions administratives, no ha pogut posar-se en funcionament.